Seosamh Mac Grianna

Seosamh Mac Grianna (20 Eost 1900 – 11 Mezheven 1990) a oa ur skrivagner iwerzhonek eus gwalarn Iwerzhon. Ganet e voe en un tiegezh barzhed ha konterien, e Rann na Feirste, e kontelezh Dún na nGall, d'ur mare ma oa an iwerzhoneg yezh an holl er c'hornad. Breur e oa da Séamus Ó Grianna.

Yaouankiz
Mab e oa da Feidhlimidh Mac Grianna ha Máire Eibhlín Néillín Ní Dhomhnaill. Mont a reas d'ar skol da Leitir Ceanainn da gentañ ha Doire da c'houde. E Dulenn e studias da vont da vestr-skol. Neuze e kemeras perzh e Brezel Dizalc'hiezh Iwerzhon hag er Brezel diabarzh. Dre ma oa e-touez ar re a save a-enep ar Feur-emglev etre Iwerzhon ha Breizh-Veur e voe toullbac'het e-pad pemzek miz. Labourat a reas goude evel mestr-skol, met dilezel a reas ar vicher buan a-walc'h ha mont da labourat evel troer gant an ti-embann An Gúm.

En em lakaat a reas da skrivañ er bloavezhioù 1920 : skrivañ a rae a bep seurt traoù, danevelloù, arnodskridoù, levrioù beaj, levrioù istor, troidigezhioù e-leizh, hag ur romant awenet gant e eñvorennoù, Mo Bhealach Féin, e levr brudetañNevez-troet e saozneg gant Mícheál Ó hAodha, gant an titl This Road of Mine, embannet gant Lilliput Press, 2020. Ganet ha desavet e oa bet en ur c'hornad ma oa kreñv ar sevenadur hengounel, m'o doa soñj ar re gozh c'hoazh eus Naonegezh Veur ar bloavezhioù 1840, ha kement-se a adkaver en e skridoù. Met gwelet a rae ivez ar vro o cheñch dirak e zaoulagad hag ar vuhez vodern, gant ar saozneg da-heul, o c'hounit tachenn en Iwerzhon nevez.

Dibenn e vuhez
Ne skrivas avat nemet e-pad pemzek vlooaz. Adal 1935 e soñjas ne oa ket gouest da grouiñ ken, diwaskañ a reas poan-spered ha ne zeuas ket e-barzh biskoazh. E 1959 en em lazhas e wreg, Peig Ní Dhomhnaill, ha beuzet e voe e vab Fionn e bae Dulenn. Er bloavezh-se ez eas Seosamh Mac Grianna da vredospital Sant Conall e Leitir Ceanainn hag eno e chomas betek e varv e 1990.

Un nebeud oberennoù
 Mo Bhealach Féin (1940)
 An Druma Mór (1972)
 An Grádh agus an Ghruaim (1929)
 Eoghan Ruadh Ó Néill (1931)
 Pádraic Ó Conaire agus Aistí Eile (1936)
 An Bhreatain Bheag (1937)

Ha kalz levrioù troet diwar ar saozneg evel Typhoon gant Joseph Conrad pe Ivanhoe gant Walter Scott.

Notennoù

Liammoù diavaez
  Feidhlimidh 'ac Grianna (c1851–1944) of Rannafast, Annaghery, Co Donegal - Acmhainní Gaedhilge
  MAC GRIANNA, Seosamh (1900–1990) at Ainm.ie

Rummad:Ganedigezhioù 1900
Rummad:Marvioù 1990
Rummad:Skrivagnerien Iwerzhon
Rummad:Skrivagnerien iwerzhonek